הוועדה המיוחדת למאבק בנגע הסמים, כנסת 16, פרוטוקול מספר 104, 2005-12-21 09:00

יאיר פרץ: אולי נציג את הנתונים ואת המצגת, ואז נשמע את התייחסותם של משרדי הממשלה.

איתן גורני: בוקר טוב, הרשות הלאומית למלחמה בסמים ואלכוהול התייחסה לאלכוהול גם לפני ההכרזה הרשמית שלנו כעל חלק ממערך המחקר.

איתן גורני: לכן, במחקרים שביצענו הכללנו גם את בעיית האלכוהול.

איתן גורני: הממצאים המוצגים כאן הם ממצאים של המחקר האפידמיולוגי האחרון שאנחנו ביצענו ונתוניו יתפרסמו כעת.

איתן גורני: אנחנו ניתן את הדגש על הממצאים בתחום האלכוהול, כי הממצאים בתחום הסמים פורסמו בשבוע האחרון.

איתן גורני: משנת 1989 והלאה התייחסנו גם לנושא האלכוהול.

איתן גורני: 65% השתמשו במשקה האלכוהול במשך השנה.

איתן גורני: הכוונה כאן היא לא ל-4 כוסות בחג הפסח או בשתיית יין הקידוש או ההבדלה, אלא שימוש באלכוהול למטרות חברתיות.

איתן גורני: 55% השתמשו ביין ו-47% בבירה.

איתן גורני: אני רוצה להדגיש, כי 22% אמרו שהם השתכרו לפחות פעם אחת בשנה האחרונה.

איתן גורני: זה ממצא מאוד לא מרומם.

יאיר פרץ: וזה לא בפורים.

איתן גורני: לא בפורים ולא בפסח.

איתן גורני: בקטגוריה של שימוש באלכוהול בקרב מבוגרים, אנחנו מוצאים יותר גברים מאשר נשים, יותר לא נשואים מאשר נשואים.

איתן גורני: בקרב עולים חדשים אנחנו מוצאים שימוש גבוה יותר.

איתן גורני: בקרב דתיים ומסורתיים אנחנו מוצאים שהשימוש הוא נמוך יותר.

איתן גורני: יש קשר בין שימוש בסמים לשתיים אלכוהול.

איתן גורני: 15% מבין אלה ששותים אלכוהול, אמרו כי הם משתמשים מדי פעם גם בסמים.

איתן גורני: רק 1.7% מתוך אלה שלא שותים אלכוהול משתמשים בסמים.

איתן גורני: תמונה דומה, קצת יותר חמורה, אנחנו מוצאים בקרב בני הנוער.

איתן גורני: 17% מאלה ששותים אלכוהול אמרו שהם משתמשים בסמים, ואילו בקרב אלה שלא משתמשים באלכוהול יש רק 3% שמשתמשים בסמים.

איתן גורני: זה מדגיש את העובדה כי אלכוהול דוחף את בני הנוער והמבוגרים לשימוש בחומרים מזיקים יותר.

איתן גורני: בפרסום של שנת 2002, נאמר כי צריכת אלכוהול הוא הגורם השלישי כסיבה למחלות במדינות מפותחות.

איתן גורני: סיגריות הוא הגורם הראשון, לחץ דם הוא הגורם השני ואלכוהול הוא הגורם השלישי למחלות בעולם.

איתן גורני: בעקבות כך, בשנת 2005 נשמעה קריאה לכל מדינות העולם, לטפל ברצינות גדולה יותר בנושא האלכוהול.

איתן גורני: רשות הבריאות העולמית סיווגה 32 סוגים של מדיניות בתחום האלכוהול על פי הקריטריונים הבאים: מידת היעילות של העבודה במדינה, מה חיזוק התמיכה המחקרית, מה מידת בחינת המדיניות במדינות האחרות ומהו המחיר היחסי של יישום הדברים.

איתן גורני: אם אנחנו בוחנים את כל הקריטריונים, אנחנו רואים כי אנחנו לא נמצאים במקום טוב במיוחד בכל הנוגע לקריטריונים האלה.

איתן גורני: למשל, מגבלה על מכירה קמעונאית ומידת אכיפתה.

איתן גורני: בישראל אפשר לקנות אלכוהול בכל מקום.

איתן גורני: האם קיימת מגבלה לגבי שעות המכירה?

איתן גורני: לא.

איתן גורני: במשך 24 שעות ביממה יש מכירה.

איתן גורני: האם יש ימי מכירה מסוימים?

איתן גורני: לא.

איתן גורני: 7 ימים בשבוע, 364 ימים בשנה מוכרים אלכוהול.

איתן גורני: אולי רק ביום כיפור לא מוכרים אלכוהול.

איתן גורני: אין מגבלה לגבי מכירות.

איתן גורני: בכל סופרמרקט, קיוסק או פיצוצייה יש מכירה.

איתן גורני: האם יש הגבלה על צפיפות?

איתן גורני: לא.

איתן גורני: ישנה חנות על יד חנות ופאב על יד פאב.

איתן גורני: אין כל כך הרבה מגבלות ואין כל כך הרבה אכיפה, כי אין כל כך הרבה תקנות.

איתן גורני: אני רוצה לומר כמה מילים על ההיערכות של המשרדים ושלנו על מנת לטפל בנושא.

איתן גורני: כבוד היו"ר דיבר על ההחלטה להעביר אלינו את האחריות לטיפול בבעיית האלכוהול.

איתן גורני: זה נבע מתוך הצורך להוביל מדיניות לאומית.

איתן גורני: כל משרד עשה ועושה, אבל יש צורך בתיאום של כל הגורמים לגבי תוכנית עבודה בכל התחומים שבהם משרדי הממשלה והרשות עובדים.

איתן גורני: אני מדבר על מחקר, מניעה, טיפול ושיקום, הכשרת כוח אדם שיטפל בתופעה, אספקטים של עבודה בקהילה, יצירת קו חם, כפי שקיים קו חם לביית הסמים, שאנחנו מתארגנים על מנת להופכו גם לקו חם לביית האלכוהול.

איתן גורני: אנחנו מדברים גם על מרכז מידע, על מנת שאנשים יוכלו לשאול ולקבל מידע.

איתן גורני: אני מדבר על אכיפה, חקיקה וכו'.

איתן גורני: בכל התחומים האלה אנחנו נעבוד בשיתוף עם משרדי הממשלה האחרים.

איתן גורני: היום יש מענה מאוד חלקי לבעיית האלכוהול.

איתן גורני: למרות שבעיית האלכוהול שווה בחומרתה לבעיית הסמים, יש פער עצום בין האמצעים שהמדינה מקצה לטיפול בבעיית האלכוהול לבין אלה שהיא מקצה לטיפול בבעיית הסמים.

איתן גורני: יש לנו 50 מיטות למטרת גמילה של אלכוהוליסטים לעומת מאות מיטות לנפגעי סמים, שגם הן לא מספיקות.

איתן גורני: יש לנו רק 15 מיטות בהוסטל ושירותי מרפאה אזורית וטיפול חיצוני ל-1,440 איש, כאשר מדובר על 50,000 מכורים לאלכוהול.

איתן גורני: מערכת שיקום תעסוקתית כמעט ולא קיימת.

איתן גורני: כדי שאלכוהוליסט או צרכן אלכוהול חריף שנגמל מהאלכוהול יוחזר לחברה, שחלק מזה זאת עבודה וחלק אחר זאת משפחה.

איתן גורני: בכל מה שקשור לחזרה של אלכוהוליסטים למסלול של עבודה, אין שום עשייה.

איתן גורני: לכן, אלכוהוליסטים רבים שנגמלו נפלו חזרה לאלכוהול משום שהם לא הצליחו לשקם את עצמם במסגרת של עבודה .

איתן גורני: בתחום הקהילה הרשות הלאומית למלחמה בסמים לא מדרה את האלכוהול גם קודם.

איתן גורני: המערך הפרוס שלנו בשטח, שהתייחס לסמים, התייחס גם לאלכוהול, אבל לא באותה מידה שהוא התייחס לסמים.

איתן גורני: חייב להיות גם פה מהפך בתחום הרשות ובתחומים אחרים.

איתן גורני: האיזון צריך להימצא בין הטיפול באלכוהול ובין הטיפול בסמים, איזון שצריך להתבטא גם במשאבים שכל הגופים ישקיעו בתחום האלכוהול.

איתן גורני: המטרה הראשונה שלנו, היא הפחתת מקרי המוות הקשורים לשימוש באלכוהול.

איתן גורני: אין לנו בארץ כל כך נתונים על זה, אבל אנחנו קוראים בעיתון על חסרי בית שמתו משימוש באלכוהול.

איתן גורני: יש נתונים בחדרי מיון אבל הם לא מאורגנים יחד.

איתן גורני: ללא ספק, יש לא מעט אנשים שמתים מעודף אלכוהול.

איתן גורני: אנחנו נצטרך לעבוד בצורה מסודרת ומאוחדת עם כל המשרדים.

איתן גורני: אני מוכרח להגיד, כי יש לנו בסיס מצוין לזה.

איתן גורני: כמו שיש לנו שיתוף פעולה עם כל המשרדים בכל הנוגע לטיפול בתופעת הסמים, יש שיתוף פעולה גם בכל הנוגע לבעיית האלכוהול.

איתן גורני: אנחנו נצטרך לבצע עבודה מערכתית.

איתן גורני: אנחנו נצטרך להתאים את חוק רישוי ופיקוח על מוסדות, שקיים היום לגבי מוסדות המטפלים בנפגעי סמים, לנפגעי אלכוהול.

איתן גורני: אנחנו כבר עובדים על הכללת נושא האלכוהול בחוק רישוי ופיקוח על מוסדות.

איתן גורני: אנחנו עובדים על הנושא של שמירת הרצף הטיפולי.

איתן גורני: אני מדבר על השלב המוקדם של איתור האנשים והבאתם לגמילה, ואחר כך על מערך השיקום, הקליטה והתעסוקה.

איתן גורני: אנחנו רוצים לשתף את המוסד לביטוח הלאומי ואת מערכת אכיפת החוק, שעושה גם היום רבות בכל מה שקשור להתנהגות בפאבים בסופי שבוע.

איתן גורני: אני רוצה לומר כמה מילים על כסף, כי בסופו של דבר כל הדברים האלה תלויים גם בהשקעה כספית.

איתן גורני: אני רוצה להקדים ולומר את השורה התחתונה שתופיע בשקפים אחרים.

איתן גורני: סך הכל מדובר על 19,500,000 שקלים לטיפול בבעיית האלכוהול, שיתחלקו בין משרדי הממשלה השונים.

איתן גורני: זה לא כסף שמיועד רק לרשות למלחמה בסמים ובאלכוהול, אלא לכל המשרדים הממשלתיים.

איתן גורני: זה כסף שמיועד למשרד החינוך, למשרד הבריאות, למשרד הרווחה וגם לרשות.

איתן גורני: הסכום הזה הוא די מגוחך אם אנחנו מסתכלים עליו מבחינה לאומית.

איתן גורני: אתם לא תאמינו כמה קשה לנו לשכנע את הגורמים האחראים להקצות את הסכום הזה לכל המשרדים.

איתן גורני: לא הרשות לבד הגיעה לסכום הזה, אלא זה סכום שהגיעו אליו בעבודה משותפת עם משרד הבריאות, משרד הרווחה, משרד החינוך ואנחנו.

איתן גורני: הדרישה הזאת מגובה על ידי כל המשרדים שעובדים בתחום.

יאיר פרץ: אני רוצה לשאול, האם יש מערך משותף לכל המשרדים, משרד הרווחה, משרד הבריאות ומשרד החינוך, אשר בודק את כל המערכת הטיפולית מול אותו אלכוהוליסט?

יאיר פרץ: האם יש איגום של משאבים?

יאיר פרץ: האם יש תיאום בין כל המערכות?

איריס מורדקוביץ: מר מסינג אמר בתחילת דבריו שאין תוכנית לאומית שמאגמת את כל הפעילות ביחד.

איריס מורדקוביץ: אני חושבת, שאין נכון יותר להגדיר את מה שהוא אמר.

איריס מורדקוביץ: יחד עם זאת, יש פעילות במשרדים השונים.

איריס מורדקוביץ: במשרד הרווחה יש פעילות טיפולית בכל הארץ.

איריס מורדקוביץ: זה לא מספיק, אבל יש.

איריס מורדקוביץ: כמעט כל מטופל שרוצה טיפול בבעיית האלכוהול, יכול לקבל מענה.

איריס מורדקוביץ: כן.

איריס מורדקוביץ: אין ספק, שאין רצף של מענה לאלכוהוליסט.

איריס מורדקוביץ: אלכוהוליסט יכול לבוא למרפאה אמבולטורית, אבל הוא לא יכול לבוא לקהילה טיפולית או למרכז יום.

איריס מורדקוביץ: רק עכשיו התחלנו לעבוד על נושא הגמילה עם משרד הבריאות.

איריס מורדקוביץ: אין רצף מענה למטופל, כולל החלק השיקומי.

איריס מורדקוביץ: יחד עם זה, אין לנו גם רצף מענה לקצה הרצף.

איריס מורדקוביץ: בקרב אלכוהוליסטים, יותר מאשר בקרב המכורים לסמים, יש אנשים המתים ברחובות, יש אנשים שהם במצבים פיזיים קשים ולא יכולים להיות בחוץ.

איריס מורדקוביץ: אלה אנשים שכאשר הם נכנסים לבתי החולים הם מאוזנים וכאשר זמן מה הם חוזרים חזרה עם מצבים פיזיים ונפשיים קשים ואין לנו מענה לתת להם.

איריס מורדקוביץ: אני מדברת על הוסטלים ועל בתים חמים.

איריס מורדקוביץ: זו אוכלוסייה שזקוקה לדיור עד המוות.

איריס מורדקוביץ: אלה הדברים שחסרים, למרות שיש מערך שלם שפועל.

איתן גורני: זה מבטא את הדרישות של כלל המשרדים.

יאיר פרץ: כמה מרכזי גמילה יש היום בארץ?

איריס מורדקוביץ: יש 19 מרכזים אמבולטוריים לטיפול.

איריס מורדקוביץ: בכל נקודת זמן יש 2,200 מכורים לאלכוהול שנמצאים בטיפול.

איריס מורדקוביץ: כפי שצוין, יש 1,440 מכסות בכל נקודת זמן.

יאיר פרץ: מה פרק הזמן שבו מטופל נמצא בטיפול?

איריס מורדקוביץ: עד שהוא נגמל.

איריס מורדקוביץ: הוא יכול להיות שנה וחצי בטיפול אחרי גמילה.

איריס מורדקוביץ: הוא יכול לעבור גמילה במסגרת של משרד הבריאות בחיפה, והוא יכול לעבור גמילה אמבולטורית כי משרד הבריאות שם במערכות שלנו רופאים.

איריס מורדקוביץ: אפשר לבצע את הגמילה גם בבית.

פאולה רושקה: במשרד הבריאות יש אמנם 6 רופאים שעובדים במרפאות, אבל עדיין אין טכנולוגיות חדשות לטיפול וזה ידרוש מאיתנו להכניס תרופות יקרות ודברים חדשים על מנת לתת מענה, במיוחד לנושא של כמיהה.

פאולה רושקה: לאחר שאדם מבצע גמילה הוא מגיע לשלב של כמיהה.

פאולה רושקה: יש תרופות שעוזרות לכך, אך הן עדיין לא קיימות במערכת כי הן מאוד יקרות.

גליה שחם: אני מברכת על השינוי הזה.

גליה שחם: ההתייחסות מבחינת מדיניות, מתאימה למצב בשנות ה-50 ולא למציאות הקיימת היום.

גליה שחם: במערכת החינוך אנחנו מתייחסים לנושא של האלכוהול.

גליה שחם: השינוי יעזור בכך שיהיו לנו עכשיו יותר תקציבים לפתח תוכניות ספציפיות לנושא הזה, בעקבות ההסכמה שיש כאן בעיה.

גליה שחם: עד היום לא היתה הסכמה על כך, לא הודינו בבעיה.

גליה שחם: הנתון שמצביע על 25% תלמידים בגיל 12-18 שאומרים שהם השתכרו לפחות פעם אחת בשנה האחרונה, הוא נתון מאוד מדאיג.

יאיר פרץ: אולי אפילו פעם בשבוע.

גליה שחם: אני מאמינה שאחוז יותר קטן משתכר פעם בשבוע, אבל אני יודעת שיש גם כאלה תלמידים.

גליה שחם: אני חושבת, שזה נושא שצריך להיות מטופל בצורה מאוד רצינית.

גליה שחם: אני אגיד מה קיים היום, שזה בסיס להמשך העבודה.

גליה שחם: אנחנו מחלקים את העבודה שלנו לשני חלקים.

גליה שחם: חלק אחד, הוא החלק של המניעה והחינוך, והחלק השני הוא החלק של ההתערבות, איתור תלמידים שכבר יש להם בעיה וצריך לעבוד איתם.

גליה שחם: אני רוצה להתחיל עם החלק של ההתערבות, כי זה משהו שאנחנו עובדים עליו משנה שעברה ביחד עם הרשות למלחמה בסמים.

גליה שחם: אנחנו פיתחנו תוכנית, שנקראת "תוכנית אופי", שבמסגרתה אנחנו מאתרים בתוך בתי הספר תלמידים שהם נמשכים לשתייה.

גליה שחם: אנחנו רואים בזה גם פתח לשימוש בסמים.

גליה שחם: עם התלמידים האלה אנחנו עובדים במסגרת של תוכנית התנהגותית-קוגניטיבית, שעובדת על הרגלים וכישורי חיים.

גליה שחם: זאת לא תוכנית של טיפול, אלא תוכנית של התערבות ואיתור בשלב מוקדם.

גליה שחם: דבר נוסף שהתחלנו לפתח בשנה שעברה, זאת התייחסות לאוכלוסיות בסיכון.

גליה שחם: בסקר מופיעה באופן בולט העובדה כי אוכלוסיות של עולים חדשים הן יותר בסיכון, הן יותר משתמשות באלכוהול.

גליה שחם: אנחנו פיתחונו ואנחנו ממשיכים לפתח תוכניות שהן מותאמות לזה.

גליה שחם: אנחנו עושים את זה בשיתוף פעולה עם המשרד לקליטת עלייה, משרד הרווחה ומרכז ההיגוי של יוצאי אתיופיה.

גליה שחם: אנחנו מקיימים ימי עיון מיוחדים למורים שעובדים עם עולים חדשים, כדי שיוכלו להיות יותר ערניים ורגישים וגם שיוכלו לתת מענה במקום שיש בעיה.

יאיר פרץ: האם בכל בית ספר יש תוכנית מוגדרת?

גליה שחם: בכל בית ספר יש תוכנית מוגדרת.

איתן גורני: אמורה להיות תוכנית מוגדרת.

גליה שחם: הבעיה היא שאין שעה מוגדרת שבה התוכנית מועברת.

גליה שחם: התוכניות קיימות אבל הזמן בבית הספר אינו מספיק כדי להעביר אותן.

גליה שחם: התוכנית הזו מתחרה עם הרבה תוכניות אחרות על זמנם של התלמידים בבית הספר.

גליה שחם: ישנה שעת חינוך אחת או שתיים בשבוע.

גליה שחם: בהרבה מאוד בתי ספר יסודיים ישנה שעה של כישורי חיים.

גליה שחם: בחטיבות הביניים ישנה שעה אחת או שעתיים המוקצים לנושאים חינוכיים ערכיים.

גליה שחם: התוכנית הזו נמצאת באותו מקום בו נמצאות תוכניות חינוכיות אחרות.

יאיר פרץ: האם סדר העדיפות תלוי במנהל בית הספר?

גליה שחם: זה תלוי במודעות של מנהל בית הספר.

גליה שחם: אחד הדברים שאנחנו היינו רוצים, הוא שתוקצה לכך שעה במערכת.

גליה שחם: בכיתה י"א אנחנו חוברים לחינוך התעבורתי.

גליה שחם: שם כן הצליחו להכניס שעה במערכת, ושם אנחנו עובדים על הנושא של שתיית אלכוהול ונהיגה.

גליה שחם: במהלך השנה שבה עובדים על הנושא, יש פרק שמוקדש לקשר בין אלכוהול ונהיגה.

חיים מסינג: תוכנית שפותחה במקור על ידכם ועל ידנו להתמודדות עם נושא הסמים.

גליה שחם: זה נכון.

גליה שחם: אנחנו עובדים עם התוכנית הזו גם בנושאים של עישון סיגריות ונרגילות ושתיית אלכוהול, כיוון שזו התנהגות חברתית.

גליה שחם: שתיית אלכוהול היא חלק מהמפגש החברתי.

גליה שחם: אנחנו אוספים תלמידים שיהיו מנהיגות צעירה בבתי הספר, מוציאים אותם מהלימודים למספר ימים ומלמדים אותם קורס מרוכז בנושא כדי שהם יוכלו לחזק את העמדות ששוללות שימוש לרעה באלכוהול.

גליה שחם: הם ביחד עם המורים מעבירים את המסר.

יאיר פרץ: מה זה דורש מכם מבחינה תקציבית?

גליה שחם: הדרישה שלנו מבחינה תקציבית היא צנועה, כיוון שהבסיס קיים.

אורית היימן: אני מברכת על הדיון, כי נושא האלכוהול זוהה על ידנו כאחד המאיצים לתופעת האלימות כבר לפני שנים.

אורית היימן: אנחנו מטפלים בנושא הזה במספר מישורים, ולכן זה מאוד חשוב שהנושא עלה לדיון, והרשות מקבלת אותו תחת כנפיה לצד נושא הסמים.

אורית היימן: נושא נוסף שמשטרת ישראל מטפלת בו, זה הנושא של מכירת אלכוהול לקטינים.

אורית היימן: דובר פה על מסיבות סוף השבוע ועל מכירת אלכוהול במועדונים ופיצוציות.

אורית היימן: אנחנו רואים שהרבה בני נוער קונים בפיצוצייה את האלכוהול ונכנסים למועדון שהם כבר שתויים, או שהם יוצאים מן המועדון וקונים את האלכוהול.

אורית היימן: רק בחודשים האחרונים נסגרו שתי פיצוציות באזור תל אביב בעקבות צו סגירה מנהלי.

אורית היימן: למשטרת ישראל חשוב מאוד לאכוף את החוק בנושא של הפיצוציות, כלפי אותם בגירים שמוכרים אלכוהול לקטינים.

אורית היימן: המעטפת של הטיפול האכיפתי, ככל שמאפשר החוק, היא גם בהיבט של הקטינים וגם בהיבט של הבוגרים.

דלית רגב: אני רוצה לברך על הדיון החשוב הזה.

דלית רגב: אני חושבת שהתקציבים המבוקשים פה הם סבירים.

דלית רגב: הרשות הלאומית ומשרד התחבורה מטפלים בנושא הזה רק בהיבט התחבורתי שלו במספר מישורים, בתחום המידע והמחקר, בתחום ההסברה, חקיקה ואכיפה.

דלית רגב: רק לאחרונה התקבל תיקון 67 לפקודת התעבורה, שהרחיב את הסמכויות של שוטר לבצע בדיקות אלכוהול גם ללא חשד סביר, לקחת נוזלי גוף נוספים, דם ושתן, גם מנפגעים חסרי הכרה.

דלית רגב: מי שיסרב לתת בדיקות כאמור, יוכרז כשיכור.

דלית רגב: אלה כלים לשוטר ולמערכת להתמודד עם הבעיה הזאת.

דלית רגב: יש בהצעה הזו גם דברים נוספים, שאני לא אפרט עליהם כאן.

דלית רגב: בכל מקרה זאת אבן דרך מאוד חשובה באכיפה ובהתמודדות עם הבעיה.

דלית רגב: מלבד זאת, אנחנו מקדמים פעולות אחרות בתחום האכיפה בשיתוף עם משטרת ישראל אגף התנועה, כמו אכיפה בסופי שבוע כנגד צעירים, בעיקר באזורי בילוי.

דלית רגב: אני הייתי חברה בוועדה של אריה עמית, שעסקה בנושא של אלימות במועדונים.

דלית רגב: במסגרת הוועדה הזו אנחנו קיימנו ביחד עם הרשות למלחמה בסמים סיורים במועדונים, כאשר בסיומה הוחלט לעודד מועדונים להקרין תשדירים נגד נהיגה בשכרות ולתת כוסות קפה ביציאה מן המועדונים.

דלית רגב: הפעילות הזו היא בתהליכי התהוות כרגע.

דלית רגב: אני רוצה לציין, כי יש לנו בעיות של דיווח.

דלית רגב: אנחנו לא מקבלים דיווח מהביטוח הלאומי או ממשרד הבריאות על אלכוהוליסטים שמטופלים על ידם.

דלית רגב: אנחנו פנינו ונענינו בשלילה והסיבה לכך, היא חירות הפרט.

דלית רגב: אני חושבת, שיש מקום לשקול זאת שנית.

דלית רגב: יש דברים שצריכים להעביר לנו אותם.

דלית רגב: אולי צריך להסדיר זאת בחקיקה, כיוון שיש דברים שהם מעבר חירות הפרט.

דלית רגב: זאת בעיה בטיחותית ממדרגה ראשונה.

איתן גורני: הפרטים האלה נוגעים כבר לעשייה שלנו.

איתן גורני: אני לא חושב שכדאי להיכנס לרמת פירוט כזו, כי הרי כולנו עובדים יחד.

איתן גורני: לא התחלנו בסיסמא, אלא קודם התחלנו לעבוד ואחר כך באה ההכרזה.

אילן גרודסקי: אני מברך אותו, אדוני היו"ר, על קיום הדיון החשוב הזה.

אילן גרודסקי: אני מברך גם את הרשות הלאומית למאבק בסמים ובאלכוהול, על שהכניסה אותנו לראשונה לתוך סיטואציה כזו.

אילן גרודסקי: המחקר, כפי שהוצג כאן וכפי שהוצג באתר האינטרנט של הרשות, מרחיק מאיתנו את המיתוס השגור, "אצלנו לא שותים כמו בשאר מדינות העולם".

אילן גרודסקי: המחקר הזה מראה לנו כי התופעה היא הרבה יותר רחבה ממה שאנחנו חשבנו.

אילן גרודסקי: אני מדבר בשמם של אנשים שאינם מטפלים באנשים שמכורים לאלכוהול.

אילן גרודסקי: אנחנו שמחים להיות מעורבים בפרוייקט אכיפה בעזרת מתנדבים ומשטרת ישראל.

אילן גרודסקי: אנחנו מכירים את כל הנתונים הנוגעים לאכיפה.

אילן גרודסקי: לצערנו, בגלל חוסר משאבים של משטרת ישראל, יש רק 10-20 מכשירי ינשוף לבדיקת אלכוהול, שמוציא נתון שאחר כך קביל גם בבית המשפט.

אילן גרודסקי: זה מעט מאוד.

אילן גרודסקי: לא ראיתי בסעיפים התקציבים אזכור של הנושא הזה.

שרה כהן: הפעילות שלנו במשרד הקליטה היא פעילות שנעשית כהשלמה ובשיתוף פעולה עם כל הגורמים הנמצאים כאן, הרשות למלחמה בסמים, משרד החינוך, משרד הרווחה והמשרד לביטחון פנים.

שרה כהן: אנחנו העלינו את הנושא של נוער עולה במצבי סיכון וסכנה על סדר היום בשנתיים האחרונות, וזאת בעקבות החלטה של ציפי לבני, השרה לקליטת עלייה.

שרה כהן: לצורך כך המשרד הקצה לראשונה תקציבים שהם מאוד משמעותיים, שחלק ניכר מתוכם הושקע לתוכניות מניעה בתחום של אלכוהול וסמים.

שרה כהן: ביחד עם משרד הרווחה ועם עמותת "אפשר" אנחנו פיתחנו תוכנית התערבות רגישת תרבות, למניעת שימוש לרעה באלכוהול בקרב נוער עולה.

שרה כהן: התוכנית הזו פותחה לפני מספר שנים ועברה מחקר הערכה.

שרה כהן: אנחנו ראינו שזו תוכנית שיש לה אפקטיביות בקרב בני נוער עולה.

שרה כהן: היא נעשית שלא במסגרת החינוכית אלא במסגרת הפנאי.

שרה כהן: למרות שאנחנו מגדירים את התוכנית כתוכנית מניעה, חלק מבני הנוער הם בני נוער שמשתמשים גם באלכוהול וגם בסמים.

שרה כהן: לראשונה, בשנת 2004-2005, המשרד השקיע למעלה מחצי מליון שקל ביישום התוכנית הזו בלמעלה מ-20 יישובים ברחבי הארץ.

שרה כהן: אנחנו תיעדנו גם את התוכנית וגם את התוצרים שלה בחוברת, שכוללת בתוכה את התכנים של התוכנית עצמה ואת המשובים שקיבלנו מבני נוער שהשתתפו בתוכנית.

שרה כהן: התוכנית נעשתה בשיתוף פעולה עם משרד הרווחה ועם עמותת "אפשר.

שרה כהן: בני הנוער אמרו, כי התכנים שעלו בתוכנית הם אפקטיביים.

שרה כהן: בחלק מן המקרים היא הובילה לשינוי התנהגות, להפסקת שימוש באלכוהול.

שרה כהן: כרגע התוכנית עוברת אדפטציה נוספת עם הכנסה של תכנים הקשורים לנושא של סמים, והיא נעשית עם משרד הרווחה והפרוייקט הלאומי של יוצאי אתיופיה בקרב יוצאי אתיופיה, כי זו אוכלוסיית יעד בעייתית.

שרה כהן: אנו רואים עלייה מאוד משמעותית בשימוש באלכוהול וסמים בקרב האוכלוסייה הזו, הרבה מעבר למה שאפיין את האוכלוסייה הזו בעת שהיתה בחו"ל, בעוד שבקרב יוצאי חבר המדינות השימוש באלכוהול היה קיים גם בארץ המוצא.

אבי קמינסקי: אני הגעתי היום לישיבה בוועדת החינוך, אך כאשר ראיתי את הנושא שבו דנה הוועדה הזו נכנסתי לכאן.

אבי קמינסקי: אני חושב, שזה לא נכון שמנהלי אגפי החינוך ברשויות המקומיות לא הוזמנו לכאן היום, כי נדרשת המחויבות של ראשי הרשויות ומערכות החינוך ברשויות המקומיות לעשייה רבה.

אבי קמינסקי: כל מי שנמצא כאן הוא ברמת המטה.

אבי קמינסקי: רמת השטח אומרת גם דברים אחרים.

אבי קמינסקי: הנושא הוא חשוב וכאוב, ומנהלי בתי הספר, מערכות החינוך והרווחה ברשויות המקומיות מתמודדים עם הנושא הזה ועושים הרבה מאוד פעולות.

אבי קמינסקי: אני חושב, שזה נכון היה להזמין לכאן גם את מנהלי אגפי החינוך או הרווחה של הרשויות המקומיות.

יאיר פרץ: הערתך התקבלה.

יאיר פרץ: להבא אנחנו נזמין את האנשים מן השטח על מנת לקבל את הנתונים מן השטח.

איתן גורני: כולנו רואים שישנה עשייה לא מבוטלת בכל משרדי הממשלה.

איתן גורני: מה שחסר, הוא לארגן את כל הדברים ולדחוף אותם הלאה.

איתן גורני: זה היה המצב של הטיפול בבעיית הסמים לפני שקמה הרשות הלאומית למלחמה בסמים.

איתן גורני: אנחנו רואים את התפקיד שלנו כרשות, לארגן את כל הדברים שנאמרו כאן.

איתן גורני: כל האנשים שיושבים כאן היום הם אנשים שעובדים גם היום יחד.

איתן גורני: כל האנשים מוכרים לנו מעבודה משותפת במשך שנים.

איתן גורני: אני רוצה לדבר גם על ההיבט התקציבי.

איתן גורני: בסך הכל מדובר על תוספת של 19,500,000 מליון שקלים.

איתן גורני: למתאמים שלנו אנחנו צריכים תוספת של מיליון שקלים לפעילות שטח.

יאיר פרץ: מה התקציב המוקצה היום לכל משרדי הממשלה?

איתן גורני: אני לא בטוח שאני יכול לתת תשובה לכך.

איתן גורני: לפיתוח מערך ההסברה בתחום האלכוהול יש צורך ב-3,000,000שקלים.

איתן גורני: לתגבור המחקר והמידע נדרש 1,000,000 שקלים.

איתן גורני: ל-10 מרכזי טיפול אמבולטוריים לנוער בתחום האלכוהול, נדרשת גם כן תוספת.

איתן גורני: לפיתוח תוכניות מניעה עם משרד החינוך נדרשים 450,000 שקלים.

איתן גורני: בסך הכל מדובר על תוספת של 8,500,000 שקלים לרשות ותוספת של 500,000 שקלים למשרד החינוך, לפיתוח תוכניות מניעה, הכשרת מנחים, הפעלת קבוצות נוער בסיכון ופיתוח מנהיגות צעירה בתחום.

איתן גורני: נדרשת גם תוספת של 4 משרות רופאים למשרד הבריאות, תוספת לפיקוח על מוסדות גמילה, הכנסת טכנולוגיות חדשות לסל הטיפול.

איתן גורני: היות ויש לנו בסיס טוב קיים לנושא הסמים, אנחנו בונים את הכל עליו והתוספת היא איננה גדולה.

יאיר פרץ: הסכום הזה הוא בנוסף לתקציבי הממשלה הקיימים.

יאיר פרץ: האם מישהו יכול לומר לי כמה יש בכל משרד ומשרד?

גליה שחם: מאוד קשה לומר, כי זה משולב.

אורית היימן: אצלנו זה גם כן משולב.

שרה כהן: לנו יש תקציב לנושאי רווחה, שמתוכו ייעדנו בשנה האחרונה למעלה מ-2,000,000 שקלים לנושא של סמים ואלכוהול.

יאיר פרץ: אדוני נציג האוצר, מדובר באחת הבעיות הקשות של מדינת ישראל, שהוזנחו על ידי כל ממשלות ישראל מפאת חוסר תקציבים.

יאיר פרץ: באמצעית הדלים שיש לכל משרד ומשרד נעשים דברים מאוד חשובים, משקמים משפחות וחוסכים לאוצר לשלם קצבאות לאנשים שהופכים לנכים בעקבות אותה תופעה.

יאיר פרץ: התקציב הנדרש בנוסף לתקציבים הקיימים, הוא 20,000,000 שקלים בסך הכל.

יאיר פרץ: זה לא בשמיים.

יאיר פרץ: אני רוצה לקבל את התייחסותך לנושא.

משה ברסימנטוב: מי שמחליט על הקצאה תקציבית לפעילויות שונות במשרדי ממשלה שונים, זאת הממשלה.

משה ברסימנטוב: מדי שנה ישנו דיון תקציבי ובאותו דיון מחליטים על גג תקציבי ועל הפירוט שלו, והכנסת מאשרת את פירוט התקציב.

משה ברסימנטוב: אם יש תביעה חדשה...

יאיר פרץ: זאת לא תביעה חדשה.

יאיר פרץ: זה בעקבות החלטת הממשל מה-21 לחודש.

משה ברסימנטוב: צריך להציג את הדרישה הזו בדיוני התקציב של הממשלה, ואז הממשלה תחליט במסגרת סדר העדיפויות שלה, כמה היא מקצה לפעילות החדשה, ותמצא לכך את המקורות.

משה ברסימנטוב: אם מחליטים לבצע עוד פעילות מסוג א', צריך לבצע פחות פעילות מסוג ב'.

משה ברסימנטוב: אם רוצים שמשרד הרווחה, הבריאות, החינוך או הקליטה יקצו תקציב נוסף לפעילות הזו, צריך להראות איזו פעילות הם יפסיקו לעשות על מנת לממן את הפעילות החדשה.

משה ברסימנטוב: אלה ההחלטות שהממשלה צריכה לקבל, והכנסת מאשרת אותן.

משה ברסימנטוב: הנוהל הוא להביא זאת למשרד ראש הממשלה, והוא יביא זאת להחלטת הממשלה לגבי המקורות והשימוש.

יאיר פרץ: איפה זה עומד היום?

איתן גורני: הדרישה התקציבית שהוצגה כאן, היא דרישה תקציבית משותפת של המשרדים הרלוונטיים.

איתן גורני: את החצי הראשון של העבודה אנחנו כבר עשינו.

איתן גורני: במקביל לעבודת החקיקה שנעשית על השינויים הנדרשים בחוק על מנת שהוא יכלול גם את הנושא של האלכוהול, אנחנו עובדים גם על הנושא התקציבי ביחד עם מנכ"ל משרד ראש הממשלה.

איתן גורני: כל מה שנציג האוצר הוא אמת, אבל יש עוד אמת.

איתן גורני: נדרש גם סיוע של משרד האוצר.

איתן גורני: אם משרד האוצר יתייחס לדרישה שלנו באהדה, אזי יהיה קל למשרדים לקבל את התוספות הנדרשות.

איתן גורני: כמובן שמקובל שכאשר מוסיפים במקום אחד צריך להוריד ממקום אחר ושהעוגה היא אותה עוגה, אך עדיין הייתי מבקש מנציג משרד האוצר לראות בעין יפה את הדרישה לסכום הזה, שהוא אינו דרמטי בקנה מידה לאומי.

איתן גורני: זה סכום שאפשר למצוא אותו והוא יכול להביא למהפך לא קטן בתחום הטיפול באלכוהול, אצל כל הגופים.

יאיר פרץ: כפי שכתוב על גבי קופסאות הסיגריות כי הן מזיקות לבריאות, כך צריך לכתוב גם על גבי האלכוהול.

יאיר פרץ: אני רוצה לסכם את ישיבת הוועדה.

יאיר פרץ: אני רוצה להודות לכל אלה שבאו בהתראה קצרה.

יאיר פרץ: קראנו לדיון היום, דיון חירום בעקבות בעיית האלכוהול.

יאיר פרץ: אני מודה לרשות שהסבה את תשומת לבי לבעיה החריפה והכאובה של נושא לאלכוהול.

יאיר פרץ: אני מודה לכם שבאתם לכאן ולקחתם חלק בדיון הזה.

יאיר פרץ: ישבתי והקשבתי בקשב רב, ואני מכיר את הנושא מקרוב.

יאיר פרץ: אני כעובד סוציאלי עבדי בתחום הזה קרוב ל-20 שנה.

יאיר פרץ: אני טיפלתי במשפחות של אלכוהוליסטים במועצה אזורית שפיר.

יאיר פרץ: אני יודע מה ההשלכות של כך על המשפחות, על הילדים שמגיעים לבית הספר לאחר לילה קשה ואלימות קשה.

יאיר פרץ: לצערי, נקלענו לבחירות ותקציב המדינה לא מאושר עדיין.

יאיר פרץ: אין עדיין בסיס תקציבי ל-19,500,5000 שקלים הקיים.

יאיר פרץ: כל הנתונים שהוצגו כאן הם קטנים.

יאיר פרץ: הבעיה היא יותר שורשית ועמוקה, אך ידנו לא מושגת להגיע לכולם.

יאיר פרץ: בנושא הזה אין פשרות.

יאיר פרץ: אני אפילו אגיע לראש הממשלה על מנת להביא בפניו את הבעיה הכאובה הזו.

יאיר פרץ: זה דיני נפשות.

יאיר פרץ: נציג האוצר לא יכול לבוא ולומר, זה מה שיש.

יאיר פרץ: בתחום הסמים הבעיה היא יותר קשה.

יאיר פרץ: היתה תוספת של 9,500,000 שקלים לא על בסיס תקציב, שזה בכלל לא יבוא לביטוי.

יאיר פרץ: זה רק לשלם עבור משכורות ובניינים.

יאיר פרץ: מדובר בנזק בלתי הפיך בעוד חצי שנה נתעורר לבעיה יותר קשה וכאובה, ואז האוצר יצטרך להשקיע כפול שלוש.

יאיר פרץ: אני מוכן, לבדוק הערכה של מחקר על ידי המוסד לביטוח לאומי, הקרן למפעלים מיוחדים.

יאיר פרץ: זו קרן חשובה שיש בה הרבה כסף.

יאיר פרץ: אני מכיר אותה מתפקידי הקודם כמשנה למנכ"ל משרד העבודה והרווחה.

יאיר פרץ: היא יכולה להקצות כספים למחקר.

יאיר פרץ: אם נעבוד בהתקפה חזיתית כזו ונבוא עם תוכנית ברורה, אני בטוח שהאוצר ייענה לה ונוכל לחסוך הרבה כסף למוסד לביטוח הלאומי.

יאיר פרץ: אני בטוח, שאם נמנע מאותם בני נוער שתיית אלכוהול, ייחסכו תאונות דרכים והמוסד לביטוח לאומי לא יצטרך לשלם קצבאות נכות.

יאיר פרץ: זה חיסכון משמעותי.